Kommissionens forordning (EF) nr. 1749/2003

af 2. oktober 2003

om nedsættelse for produktionsåret 2003/04 af støtten til producenter af visse citrusfrugter som følge af forarbejdningstærsklens overskridelse i visse medlemsstater

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2202/96 af 28. oktober 1996 om en støtteordning for producenter af visse citrusfrugter(1), senest ændret ved Kommissionens forordning (EF) nr. 1933/2001(2), særlig artikel 6, og

ud fra følgende betragtninger:

(1) I artikel 5, stk. 1, i forordning (EF) nr. 2202/96 er der fastsat en EU-forarbejdningstærskel for visse citrusfrugter fordelt på de forskellige medlemsstater i overensstemmelse med bilag II til nævnte forordning. Ifølge nævnte artikels stk. 2 foretages der ved overskridelse af EU-tærsklen en nedsættelse af den støtte, der er fastsat i bilag I til nævnte forordning, for medlemsstater, hvor forarbejdningstærsklen er overskredet. Overskridelsen vurderes på grundlag af gennemsnittet af de mængder, der er forarbejdet med støtte i løbet af de tre foregående produktionsår eller -perioder, som går forud for det produktionsår, støtten skal fastsættes for.

(2) Medlemsstaterne har ifølge artikel 23, stk. 1, litra c), i Kommissionens forordning (EF) nr. 1092/2001 af 30. maj 2001 om gennemførelsesbestemmelser til Rådets forordning (EF) nr. 2202/96 om en støtteordning for producenter af visse citrusfrugter(3), ændret ved forordning (EF) nr. 350/2002(4), givet meddelelse om, hvor store mængder appelsiner der er forarbejdet med støtte. På grundlag af disse oplysninger er der konstateret en overskridelse på 101966 tons af EU-forarbejdningstærsklen. Inden for denne overskridelse er der konstateret en overskridelse af tærsklen for Italien. De støttebeløb, der er fastsat for appelsiner i bilag I til forordning (EF) nr. 2202/96 for produktionsåret 2003/04, bør derfor nedsættes med 14,93 % i Italien.

(3) Medlemsstaterne har ifølge artikel 23, stk. 1, litra c), i forordning (EF) nr. 1092/2001 givet meddelelse om, hvor store mængder grapefrugter der er forarbejdet med støtte. På grundlag af disse oplysninger er der konstateret en overskridelse på 2286 tons af EU-forarbejdningstærsklen. Inden for denne overskridelse er der konstateret en overskridelse af tærsklen for Grækenland, Frankrig, Italien og Spanien. De støttebeløb, der er fastsat for grapefrugter i bilag I til forordning (EF) nr. 2202/96 for produktionsåret 2003/04, bør derfor nedsættes med 19,83 % i Grækenland, 26,74 % i Frankrig, 33,29 % i Italien og 54,14 % i Spanien.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Støtten til Italien i henhold til forordning (EF) nr. 2202/96 for appelsiner leveret til forarbejdning er for produktionsåret 2003/04 fastsat i bilag I.

Artikel 2

Støtten til Frankrig, Grækenland, Italien og Spanien i henhold til forordning (EF) nr. 2202/96 for grapefrugter leveret til forarbejdning er for produktionsåret 2003/04 fastsat i bilag II.

Artikel 3

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. oktober 2003.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 49.

(2) EFT L 262 af 2.10.2001, s. 6.

(3) EFT L 150 af 6.6.2001, s. 6.

(4) EFT L 55 af 26.2.2002, s. 20.

BILAG I

>TABELPOSITION>

BILAG II

>TABELPOSITION>